b'\n_START_ARTICLE_\nJan Boye\n_START_SECTION_\nPolitisk karriere\n_START_PARAGRAPH_\nDen politiske karriere begyndte i 1979, da Jan Boye meldte sig ind i Konservativ Ungdom og Konservative Studerende. Fra 1985 til 1989 var han formand for Konservative Studerende i Odense. I 1989 blev han opstillet til Fyns Amtsr\xc3\xa5d, hvor han sad fra 1990 til 2006. Fra 1994 til 2001 var han viceamtsborgmester. Fra 1997 var han spidskandidat for Konservative, og fra 1998 til 2001 var han formand for den konservative gruppe i amtsr\xc3\xa5det. Han blev amtsborgmester fra 1. januar 2002, men skiftede i 2005 til lokalpolitik og stillede op som borgmesterkandidat i Odense Kommune. Med 33.000 personlige stemmer ved kommunalvalget i 2005, blev han 1. januar 2006 den f\xc3\xb8rste borgerlige borgmester i Odense Kommune siden 1937. Ved kommunalvalget i 2009 tabte han borgmesterposten igen og blev herefter r\xc3\xa5dmand for By- og Kulturforvaltningen.\n_START_SECTION_\nRejsen til Athen\n_START_PARAGRAPH_\nJan Boyes f\xc3\xb8rste tid som borgmester var pr\xc3\xa6get af den s\xc3\xa5kaldte Athen-tur, da det kom frem at en tur til Athen med andre fynske borgmestre i p\xc3\xa5sken 2006 samlet havde kostet 87.000 kroner. Foranlediget af artikler i Fyens Stiftstidende den 23. oktober og 24. oktober 2006, besluttede det dav\xc3\xa6rende statsamt at tage sagen vedr\xc3\xb8rende en r\xc3\xa6kke fynske politikeres, herunder borgmesteren fra Odense Kommune, tur til Athen i april 2006 op af egen drift._NEWLINE_Statsforvaltningen udtalte, at der ikke var hjemmel i lovgivningen til, at Odense Kommune kunne afholde udgifterne p\xc3\xa5 9.800 kroner til rejse og ophold mv. Statsforvaltningen mente endvidere, at der ikke var grundlag for at antage, at kommunen havde handlet i strid med lovgivningen i forbindelse med afholdelse af udgiften p\xc3\xa5 12.875 kroner for en middag i Athen._NEWLINE_Jan Boye tog ikke ovenst\xc3\xa5ende til efterretning, idet han i 2009 havde ansvaret for endnu et kommunalt overforbrug i forbindelse med afslutningen af Odense kommunes budgetforhandlinger. Det kom til udtryk gennem lovstridig overskridning af det maksimale bel\xc3\xb8b for offentligt ansattes fort\xc3\xa6ring i forbindelse med m\xc3\xb8der mv.\n_START_SECTION_\nIslamisk Trossamfund\n_START_PARAGRAPH_\nDet vakte opsigt, da Jan Boye den 10. oktober 2008, valgte at tale til fredagsb\xc3\xb8nnen med Islamisk Trossamfund i moskeen p\xc3\xa5 \xc3\x98rb\xc3\xa6kvej i Odense. Bes\xc3\xb8get i moskeen blev kritiseret af b\xc3\xa5de Enhedslisten og Dansk Folkeparti i Odense Byr\xc3\xa5d, mens der var ros fra den amerikanske ambassad\xc3\xb8r James P. Cain. Den 13. november meddelte Dansk Folkepartis mandat i Odense Byr\xc3\xa5d, viceborgmester Alex Ahrendtsen, at et hidtil fast samarbejde med Jan Boye nu m\xc3\xa5tte afbrydes som en konsekvens af sagen.'